Nuwe app laat motor self betaal | Netwerk24
Nuwe app laat motor self betaal
Deur Francois Williams 16 Maart 2017 06:02
Die brandstofgroep Shell en die luuksemotorvervaardiger Jaguar het die wêreld se eerste betaalstelsel vir brandstof bekend gestel waar jou motor as't ware sélf vir die brandstof betaal.
'n Shell-toepassing word ingebou in die nuwe jaarmodelle vir die Jaguar XE, XF en F-Pace.
Bestuurders kan PayPal of Apple Pay via 'n raakskerm op die motor se paneelbord gebruik om vir brandstof by Shell-vulstasies te betaal.
As dit 'n maatskappymotor is, kan bestuurders hul reise en brandstofaankope via die raakskerm aanteken.
Jaguar werk aan nóg kontantlose tegnologie sodat bestuurders van Jaguars en Land Rovers eendag ook parkeergarages en deurryrestaurante kan gebruik en vir dienste kan betaal sonder om uit te klim.
Aanvanklik sal die app vir betalings van brandstof net in Brittanje beskikbaar wees, maar daarna oor die wêreld heen uitgebrei word. Die Shell-app vir in-motor kontantlose betalings sal van nou tot 2018 ook in ander markte, insluitend Suid-Afrika, bekend gestel word.